作者：无名氏
词牌/韵律：十二时・忆少年

paragraphs: 雕戈偃玉塞清明。
道德洽和平。
龟畴凤柙，腾实飞英。
岱畎让功成。
汾水上、寅辂銮声。
荐精诚。
仙宇玉为京。
圭洁奉高明。
瑶山银榜，固国本丕闳。
诏公卿。
绵蕝殉舆情。
稽阳位，报本郊坛畤，助祭俨簪缨。
祖宗配侑，朱燎晶荧。
百礼备丰盈。
答天地、用厚怀生。
泰黎氓。
千畿先润泽，万宝尽开荣。
龙沙日窟，文轨永来并。
保嘉享，史册焕鸿名。